CELEX: 62009TN0233
Language: el
Date: 2009-06-12 00:00:00
Title: Υπόθεση T-233/09: Προσφυγή της 12ης Ιουνίου 2009 — Access Info Europe κατά Συμβουλίου

29.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/40
            
         Προσφυγή της 12ης Ιουνίου 2009 — Access Info Europe κατά Συμβουλίου
   (Υπόθεση T-233/09)
   2009/C 205/75
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Access Info Europe (Μαδρίτη, Ισπανία) (εκπρόσωποι: O. Brouwer και J. Blockx, δικηγόροι)
   
      Καθού: Συμβούλιο της Ευρωπαϊκής Ενώσεως
   
      Αιτήματα του προσφεύγοντος
   
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την προσβαλλομένη απόφαση,
            
         
               —
            
            
               να καταδικάσει το Συμβούλιο στα δικαστικά έξοδα της προσφεύγουσας, σύμφωνα με το άρθρο 87 του Κανονισμού Διαδικασίας του Πρωτοδικείου, περιλαμβανομένων των εξόδων των τυχόν παρεμβαινόντων.
            
         
      Λόγοι ακυρώσεως και κύρια επιχειρήματα
   
   Η προσφεύγουσα ζητεί, σύμφωνα με τον κανονισμό ΕΚ 1049/2001 (1) την ακύρωση της αποφάσεως του Συμβουλίου περί αρνήσεως παροχής πλήρους προσβάσεως στο έγγραφο 16338/08, σημείωμα της Γενικής Γραμματείας προς την ομάδα «πληροφόρηση», σχετικό με την πρόταση κανονισμού του Ευρωπαϊκού Κοινοβουλίου και του Συμβουλίου για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής. Η προσφεύγουσα ισχυρίζεται ότι το Συμβούλιο της παρέσχε πρόσβαση στο έγγραφο αυτό μόνον αφού είχαν εξαλειφθεί ορισμένα στοιχεία, μεταξύ των οποίων τα χωρία από τα οποία μπορούν να αναγνωρισθούν οι αντιπροσωπείες που υποβάλλουν προτάσεις τροποποιήσεων.
   Η προσφεύγουσα ισχυρίζεται ότι η προσβαλλομένη απόφαση πρέπει να ακυρωθεί για τους ακόλουθους λόγους:
   Πρώτον, η προσφεύγουσα ισχυρίζεται ότι Συμβούλιο παρέβη το άρθρο 4, παράγραφος 3, πρώτο εδάφιο, του κανονισμού ΕΚ 1049/2001, διότι:
   
               α)
            
            
               δεν απέδειξε κατά ποιον τρόπο η γνωστοποίηση των ονομάτων των αντιπροσωπειών θα έθιγε σοβαρά την οικεία διαδικασία λήψεως αποφάσεων·
            
         
               β)
            
            
               δεν απέδειξε ότι υπάρχει κίνδυνος οι απόψεις των αντιπροσωπειών να παύσουν να υποβάλλονται εγγράφως ούτε κατά ποιον τρόπο αυτό θα έθιγε σοβαρά την οικεία διαδικασία λήψεως αποφάσεων· και διότι
            
         
               γ)
            
            
               παρέλειψε να λάβει υπόψη του το υπέρτερο δημόσιο συμφέρον της γνωστοποιήσεως των ονομάτων των εθνικών αντιπροσωπειών.
            
         Δεύτερον, η προσφεύγουσα ισχυρίζεται ότι το Συμβούλιο παρέβη την υποχρέωση αιτιολογήσεως που υπέχει από το άρθρο 253 ΕΚ και από τα άρθρα 7, παράγραφος 1, και 8, παράγραφος 1, του κανονισμού (ΕΚ) 1049/2001.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ.43)